
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāja interešu pārstāve 
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un pārdevēju saistībā ar līguma noteikumiem neatbilstoša paklāja maiņu. 
No lietas materiāliem izriet, ka patērētājs 2026. gada 4. aprīlī pārdevēja tirdzniecības vietā par 49,00 euro iegādājās paklāju “Nord 30015 B36”, izmērs 160 × 230 cm. Paklājs tika izsniegts iepakots plēvē. 2026. gada 16. aprīlī, atverot iepakojumu un sākot paklāja lietošanu, patērētājs konstatēja, ka paklāja virsmā divās vietās nav zilās krāsas un ir redzami divi balti laukumi. Patērētājs norādīja arī uz nevienmērīgu materiāla krāsojumu. 2026. gada 18. aprīlī patērētājs vērsās pie pārdevēja ar iesniegumu. Pārdevējs sākotnēji patērētāja prasījumu noraidīja. Patērētājs vērsās Patērētāju tiesību aizsardzības centrā un lūdza atmaksāt par paklāju samaksātos 49,00 euro. 
Pārdevējs lietā ir sniedzis skaidrojumu, ka paklājam nav ražošanas defekta un gaišie laukumi ir saistīti ar tekstila šķiedru orientāciju, virsmas mikroreljefu un gaismas atstarošanu. Pārdevējs norādīja, ka paklājs pirms pārdošanas bija rūpnīcas iepakojumā, tādēļ pārdevējam nebija iespējams pārbaudīt visu paklāja virsmu, kā arī paklājs pēc iegādes bija lietots. Pārdevējs neatzina pamatu pirkuma līguma atcelšanai un naudas atmaksai, bet piedāvāja paklāju apmainīt pret citu līdzvērtīgu preci. 
Komisija, izvērtējot lietā esošos apstākļus, secina, ka patērētāja prasība ir apmierināma daļēji, veicot paklāja maiņu. 
Komisija skaidro, ka saskaņā ar Patērētāju tiesību aizsardzības likuma 13. panta pirmo daļu pārdevēja pienākums ir nodrošināt preces atbilstību līguma noteikumiem. Saskaņā ar minētā panta trešo daļu, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī, izņemot gadījumu, kad šāds pieņēmums ir pretrunā ar preces raksturu vai neatbilstības veidu. 
No minētā izriet, ka pārdevējam ir pienākums pierādīt, ka gada laikā pēc preces piegādes konstatētā neatbilstība nepastāvēja preces piegādes brīdī. Konkrētajā gadījumā neatbilstība tika konstatēta 12 dienas pēc paklāja iegādes un pēc divu dienu lietošanas. 
Komisija norāda, ka lietā iesniegtajās fotogrāfijās paklāja zilajā virsmā ir redzami divi balti laukumi, kas atšķiras no apkārtējā materiāla krāsojuma. Šādi balti laukumi nav redzami uz preces marķējumā norādītā paklāja attēla. Patērētājs, iegādājoties jaunu paklāju, varēja pamatoti sagaidīt, ka paklāja materiāla krāsojums būs vienmērīgs un atbildīs pārdevēja piedāvātajam preces paraugam. 
Pārdevēja sniegtais vispārīgais skaidrojums par tekstila šķiedru orientāciju un gaismas atstarošanu nepierāda, ka konkrētajā paklājā konstatētie baltie laukumi ir preces materiālam raksturīga vizuāla īpašība, nevis krāsojuma vai ražošanas trūkums. Pārdevējs nav iesniedzis ražotāja atzinumu, speciālista slēdzienu vai citus objektīvus pierādījumus, kas izskaidrotu konkrētos baltos laukumus un atspēkotu likumā noteikto pieņēmumu par neatbilstības esību preces piegādes brīdī. Apstāklis, ka paklājs bija iepakots un pārdevējs pirms tā pārdošanas nevarēja apskatīt visu paklāja virsmu, neatbrīvo pārdevēju no pienākuma nodrošināt līguma noteikumiem atbilstošu preci. 
Komisija skaidro, ka saskaņā ar Patērētāju tiesību aizsardzības likuma 28. panta pirmo daļu patērētājs, kuram pārdota līguma noteikumiem neatbilstoša prece, ir tiesīgs prasīt, lai pārdevējs novērš preces neatbilstību, apmaina preci pret līguma noteikumiem atbilstošu preci, attiecīgi samazina preces cenu vai atceļ līgumu un atmaksā par preci samaksāto naudas summu. Saskaņā ar minētā panta otro daļu patērētājs vispirms ir tiesīgs izvēlēties, lai pārdevējs bez atlīdzības novērš preces neatbilstību vai bez atlīdzības apmaina preci pret līguma noteikumiem atbilstošu preci, izņemot gadījumu, kad tas nav iespējams vai ir nesamērīgi. 
Komisija norāda, ka lietā nav konstatēti apstākļi, kuru dēļ paklāja maiņa nebūtu iespējama vai būtu nesamērīga. Pārdevējs ir piedāvājis paklāju apmainīt pret citu līdzvērtīgu preci. Tādējādi paklāja maiņa ir piemērots un samērīgs tiesiskās aizsardzības līdzeklis. Patērētāja prasījums par pirkuma līguma atcelšanu un naudas atmaksu nav apmierināms, jo lietā nav konstatēts, ka paklāja maiņa nav iespējama, ir nesamērīga vai pārdevējs to neveiks saprātīgā termiņā un neradot patērētājam būtiskas neērtības. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:


daļēji apmierināt patērētāja prasību.
sabiedrībai veikt 2026. gada 4. aprīlī iegādātā paklāja “Nord 30015 B36”, izmērs 160 × 230cm, maiņu pret līguma noteikumiem atbilstošu preci. 

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams. 
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

